FÆLLES HOLDNING (EF) Nr. 3/1999 fastlagt af Rådet den 17. december 1998 med henblik på vedtagelse af Europa-Parlamentets og Rådets direktiv 1999/. . ./EF om ændring af Rådets direktiv 85/374/EØF om tilnærmelse af medlemsstaternes administrativt eller ved lov fastsatte bestemmelser om produktansvar (1999/C 49/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 B (3), og

ud fra følgende betragtninger:

(1) Produktsikkerhed og erstatning for skader forårsaget af defekte produkter udgør vigtige samfundsmæssige forhold, som bør sikres i det indre marked; Fællesskabet har tilgodeset disse forhold i direktiv 85/374/EØF (4) og Rådets direktiv 92/59/EØF af 29. juni 1992 om produktsikkerhed i almindelighed (5);

(2) direktiv 85/374/EØF indførte en retfærdig fordeling af de risici, der følger af et moderne, udpræget teknisk samfund; direktivet har således fundet en rimelig balance mellem de involverede interesser, navnlig beskyttelsen af forbrugernes sundhed, fremme af innovation samt videnskabelig og teknisk udvikling, sikkerhed for lige konkurrencevilkår og fremme af samhandelen på grundlag af harmoniserede regler om erstatningsansvar; direktivet har således bidraget til at gøre erhvervslivet mere bevidst om produktsikkerhed og den betydning, som den tillægges;

(3) direktiv 85/374/EØF førte ikke til en fuldstændig harmonisering af medlemsstaternes lovgivninger på grund af de deri indeholdte undtagelser, navnlig med hensyn til uforarbejdede landbrugsvarer, som ikke er omfattet af direktivets anvendelsesområde;

(4) Kommissionen overvåger gennemførelsen og virkningerne af direktiv 85/374/EØF, herunder navnlig aspekter vedrørende forbrugerbeskyttelse og det indre markeds funktion, hvorom der allerede foreligger en første rapport; Kommissionen skal i denne forbindelse i henhold til artikel 21 i nævnte direktiv fremlægge sin anden rapport om anvendelsen heraf;

(5) at medtage primære landbrugsvarer under anvendelsesområdet for direktiv 85/374/EØF vil bidrage til at genoprette forbrugernes tillid til sikkerheden i landbrugsproduktionen; dette vil tillige opfylde kravet om forbrugerbeskyttelse på et højt niveau;

(6) på denne baggrund bør direktiv 85/374/EØF ændres for at lette forbrugernes mulighed for at få den godtgørelse, som retmæssigt kan forventes, for skader på helbredet forårsaget af mangelfulde landbrugsvarer;

(7) nærværende direktiv har betydning for det indre markeds funktion, da samhandelen med landbrugsvarer herefter ikke vil være underlagt forskellige retsregler om producentansvar;

(8) princippet om objektivt ansvar i direktiv 85/374/EØF bør udvides til at omfatte alle former for produkter, herunder landbrugsvarer som defineret i traktatens artikel 38, stk. 1, andet punktum, og dem, der er opført i bilag II i traktaten;

(9) i overensstemmelse med proportionalitetsprincippet er det nødvendigt og hensigtsmæssigt at medtage landbrugsvarer i direktiv 85/374/EØF for at virkeliggøre de grundlæggende målsætninger om en bedre beskyttelse af alle forbrugere og et velfungerende indre marked; nærværende direktiv begrænser sig til det nødvendige for at nå de tilsigtede mål i overensstemmelse med traktatens artikel 3 B, stk. 3 -

UDSTEDT FØLGENDE DIREKTIV:

Artikel 1

I direktiv 85/374/EØF foretages følgende ændringer:

1. Artikel 2 affattes således:

»Artikel 2

Ved anvendelsen af dette direktiv forstås ved udtrykket »produkt« enhver løsøregenstand, selv om genstanden indgår som en bestanddel i en anden løsøregenstand eller i en fast ejendom. Udtrykket »produkt« omfatter tillige elektricitet.«

2. I artikel 15, stk. 1, udgår litra a).

Artikel 2

1. Medlemsstaterne vedtager og offentliggør de nødvendige love og administrative bestemmelser for at efterkomme dette direktiv. De underretter straks Kommissionen herom.

Disse bestemmelser anvendes fra den . . . (6*).

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i . . .

På Europa-Parlamentets vegne

Formand

På Rådets vegne

Formand

(1) EFT C 337 af 7.11.1997, s. 54.

(2) EFT C 95 af 30.3.1998, s. 69.

(3) Europa-Parlamentets udtalelse af 5. november 1998 (EFT C 359 af 23.11.1998), Rådets fælles holdning af 17. december 1998 og Europa-Parlamentets afgørelse af . . . (endnu ikke offentliggjort i EFT).

(4) EFT L 210 af 7.8.1985, s. 29. Direktivet er ændret ved tiltrædelsesakten af 1994.

(5) EFT L 228 af 11.8.1992, s. 24.

(6*) 18 måneder efter ikrafttrædelsen af dette direktiv.

RÅDETS BEGRUNDELSE

I. INDLEDNING

1. Kommissionen forelagde den 2. oktober Rådet et direktivforslag baseret på EF-traktatens artikel 100 A om ændring af Rådets direktiv 85/374/EØF af 25. juli 1985 om tilnærmelse af medlemsstaternes administrativt eller ved lov fastsatte bestemmelser om produktansvar.

2. Det Økonomiske og Sociale Udvalg afgav udtalelse den 29. januar 1998.

Europa-Parlamentet afgav udtalelse den 5. november 1998.

3. Rådet fastlagde den 17. december 1998 sin fælles holdning i overensstemmelse med traktatens artikel 189 B.

II. FORMÅLET MED FORSLAGET

Hensigten med forslaget er at udvide producentens objektive produktansvar til landbrugsråvarer og produkter hidrørende fra jagt, der ikke er omfattet af bestemmelserne i direktiv 85/374/EØF.

Europa-Parlamentet henstillede på baggrund af drøftelserne i Det Midlertidige Undersøgelsesudvalg om BSE, at direktiv 85/374/EØF blev ændret senest i september 1997, så produktansvaret blev udvidet til også at omfatte landbrugsråvarer.

Formålet med forslaget er dels at øge forbrugerbeskyttelsen i overensstemmelse med erklæringen om levnedsmiddelsikkerhed fra Det Europæiske Råd i Luxembourg, dels at styrke det indre marked ved at afskaffe konkurrenceforvridninger, opretholde balancen mellem forbrugernes og producenternes interesser og skabe større retssikkerhed.

III. ANALYSE AF DEN FÆLLES HOLDNING

Europa-Parlamentet har fremsat otte ændringsforslag. Disse ændringsforslag blev ikke accepteret af Kommissionen, da direktiv 85/374/EØF skal underkastes en gennemgribende revision i forbindelse med den næste rapport, som Kommissionen skal forelægge for Europa-Parlamentet og Rådet i år 2000.

Rådet fandt det ikke nødvendigt at overtage de ændringer, Europa-Parlamentet har foreslået, og godkendte Kommissionens forslag uden ændringer.